Smernica Komisie 93/101/ES
z 11. novembra 1993,
ktorou sa dvadsiatykrát prispôsobuje technickému pokroku smernica Rady 67/548/EHS o aproximácii zákonov, iných právnych predpisov a správnych opatrení tykajúcich sa klasifikácie, balenia a označovania nebezpečných látok
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 67/548/EHS z 27. júna 1967 o aproximácii zákonov, iných právnych predpisov a správnych opatrení tykajúcich sa klasifikácie, balenia a označovania nebezpečných látok [1], naposledy zmenenú a doplnenú smernicou Komisie 93/72/EHS [2], a najmä na jej článok 28,
keďže príloha I k smernici Rady 67/548/EHS obsahuje zoznam nebezpečných látok spoločne s podrobnými údajmi o postupoch klasifikácie a označovania jednotlivých látok; keďže je nevyhnutné doplniť do tohto zoznamu rad látok oznámených Komisii v súlade s vyššie uvedenou smernicou;
keďže opatrenia tejto smernice sú v súlade so stanoviskom Výboru pre prispôsobenie smerníc o odstránení technických prekážok pri obchodovaní s nebezpečnými látkami a prípravkami technickému pokroku,
PRIJALA TÚTO SMERNICU:
Článok 1
Do prílohy I k smernici 67/548/EHS sa prvýkrát vkladajú položky uvedené v prílohe k tejto smernici.
Článok 2
1. Členské štáty vykonajú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 1995. Bezodkladne o tom informujú Komisiu.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť tretí deň po jej uverejnení v Úradnom vestníku Európskych spoločenstiev.
V Bruseli 11. novembra 1993